কামরুজ্জামান স্বাধীনের কাজে আবহমান বাংলার লোকায়ত বিষয়কে দেখা যায়। কামরুজ্জামান এ-শিল্পকর্মে দেখিয়েছেন নিজ মৃত্তিকায় কীভাবে মানুষ ও প্রাণিকুলের বিচিত্র সম্পর্কের বসবাস। তাঁর প্রদর্শিত শিল্পকর্মের সৃষ্টিলগ্নে তিনি নিবিড়ভাবে একটি আদিবাসী জনগোষ্ঠীর জীবনযাত্রা প্রত্যক্ষ করেছেন। তাতে তিনি দেখতে পান মানুষ ও প্রাণিকুলের সহাবস্থান। তারা প্রকৃতিকে কখনো ধ্বংস করে না, ব্যাহত করে না প্রকৃতির স্বাধীন গতিপ্রকৃতিকে। মৃত্তিকালগ্ন জীবনযাপনকে কামরুজ্জামান শিল্পের বিষয় করে নিয়েছেন। বিশ্বশিল্পকলার সঙ্গে বাংলাদেশের তৃণমূল পর্যায়ের একটি জনগোষ্ঠীর প্রাণী ও মানুষের এ-সম্পর্কের মুহূর্তকে তিনি শিল্পকর্মে মূর্ত করেছেন। মাটির দেয়ালের মাঝে বসবাসরত ইঁদুরের যাওয়া-আসা, দলবেঁধে খুঁটে খাওয়া ফসলি ধানের সত্মূপে ব্যস্ত থাকা ইঁদুরের দলকে ত্রিমাত্রিক নির্মাণশৈলীতে দর্শকদের আনন্দ দেয়। কামরুজ্জামানের শিল্পকর্মে মাটি আর প্রকৃতিলগ্ন সুর বেজে উঠেছে। দর্শক খুঁজে পান তাঁর প্রিয় বাংলাদেশকে।